b"\n_START_ARTICLE_\nMuseu Fran Daurel\n_START_SECTION_\nHist\xc3\xb2ria i descripci\xc3\xb3\n_START_PARAGRAPH_\nEl museu es troba dins del recinte del Poble Espanyol, un parc tem\xc3\xa0tic dedicat a l'arquitectura tradicional espanyola constru\xc3\xaft per l'Exposici\xc3\xb3 Internacional de 1929. Aquest espai recull al seu interior reproduccions de diferents ambients urbans i arquitect\xc3\xb2nics de tot el conjunt del territori nacional, en un conjunt que va des de l'evocaci\xc3\xb3 folkl\xc3\xb2rica fins a la m\xc3\xa9s estricta recreaci\xc3\xb3 arqueol\xc3\xb2gica. Obra dels arquitectes Ramon Revent\xc3\xb3s i Francesc Folguera, va comptar amb l'assessorament art\xc3\xadstic de Miquel Utrillo i Xavier Nogu\xc3\xa9s. El museu se situa a l'edifici n\xc2\xba 62 del recinte, una reproducci\xc3\xb3 de la Posada de las \xc3\x81nimas de Ronda (M\xc3\xa0laga)._NEWLINE_La iniciativa del museu va partir del col\xc2\xb7leccionista d'art Francisco Daurella (Barcelona, 1927), advocat i empresari, primer concessionari a Espanya de la marca Coca-cola, fundador i president de les fundacions Fran Daurel i Amyc (Art modern i contemporani), aquesta \xc3\xbaltima amb una Casa-Museu situada a Aravaca (Madrid). El museu va ser inaugurat l'1 de desembre de 2001._NEWLINE_El museu compta amb una superf\xc3\xadcie de 2500\xc2\xa0m\xc2\xb2, i al seu interior acull quatre sales dedicades a exposici\xc3\xb3 i un auditori. Compta amb obres de divers format, com pintures, escultures, tapissos, dibuixos, fotografies, obra gr\xc3\xa0fica i peces de cer\xc3\xa0mica. La seva tem\xc3\xa0tica se centra en l'art contemporani, amb especial inter\xc3\xa8s pels artistes catalans, i reflecteix m\xc3\xbaltiples tend\xc3\xa8ncies de l'art del segle XX i comen\xc3\xa7ament del XXI, des de la figuraci\xc3\xb3 fins a l'abstracci\xc3\xb3, amb representaci\xc3\xb3 de moviments com l'informalisme, l'expressionisme, el surrealisme, l'hiperrealisme, el conceptualisme, etc. Entre els artistes representats es troben: Pablo Picasso, Joan Mir\xc3\xb3, Salvador Dal\xc3\xad, \xc3\x93scar Dom\xc3\xadnguez, Antoni T\xc3\xa0pies, Modest Cuixart, Joan Pon\xc3\xa7, Eduardo Chillida, Josep Guinovart, Joan Hern\xc3\xa1ndez Pijuan, Pablo Palazuelo, Manolo Vald\xc3\xa9s, Miquel Barcel\xc3\xb3, Ferran Garc\xc3\xada Sevilla, Jaume Plensa, Josep Maria Riera i Arag\xc3\xb3, etc. En total, uns 80 artistes i m\xc3\xa9s de 300 obres._NEWLINE_El 2004 es va ampliar el conjunt muse\xc3\xadstic amb uns 5000\xc2\xa0m\xc2\xb2 de terreny situat als jardins del Poble Espanyol, al costat del monestir rom\xc3\xa0nic, on es va empla\xc3\xa7ar un jard\xc3\xad d'escultures amb 41 obres de 27 artistes exposades a l'aire lliure. Va seguir l'exemple del Jard\xc3\xad d'Escultures annex a la Fundaci\xc3\xb3 Joan Mir\xc3\xb3, igualment a la muntanya de Montju\xc3\xafc. Entre els diversos autors d'aquestes escultures es troben: Sergi Aguilar, Llu\xc3\xads Cera, Robert Llim\xc3\xb3s, Marcel Mart\xc3\xad, Xavier Medina-Campeny, Josep Maria Riera i Arag\xc3\xb3, Ricard Vaccaro, Faustino Aizkorbe, Elisa Arimany, Pablo Atchugarry, St\xc3\xa9phane Cipre, Jos\xc3\xa9 Mar\xc3\xada Guerrero Medina, Cyril Mendjisky, Jos\xc3\xa9 Luis Pascual, Miguel Rasero, Alberto de Udaeta, Llu\xc3\xads Vidal, Pascual Casaubon, Llu\xc3\xafsa Sallent i Juan L\xc3\xb3pez Salvador."